Document ID: /roh_data/filtered/fineweb-2-filterrobots_roh.jsonl.gz/6212

Tenor il studi da l'organisaziun d'agid urgent, Oxfam, è la facultad dals pli ritgs creschida l'onn passà mintga di per 2,5 milliardas dollars. L'organisaziun crititgescha en ses rapport, che las purschidas publicas da furmaziun, sanadad e segirtad sociala sajan sutfinanziadas sin l'entir mund, e quai malgrà che quellas purschidas attribueschan da reducir la paupradad e l'inegualitad.
Consequenza d'ina politica sbagliada
En il fratemp ch'ils superritgs augmentian lur facultads cun ina sveltezza da glisch, giaja economicamain aval cun la mesadad da la populaziun mundiala ch'è povra, scriva Oxfam. L'inegualitad extrema na saja nagina lescha da la natira, ma ina consequenza d'ina politica sbagliada.
Surtut pertutgadas da l'inegualitad sociala sajan dunnas e mattas. Umens possedian en media 50% dapli facultad che dunnas. Quellas stoppian en pli vegnir ora cun pajas che sajan 23% pli bassas che quellas dals umens. Per onn prestian dunnas lavurs da tgira en l'autezza da 10 billiuns dollars americans. Quai correspunda a circa 38 giadas tant sco la svieuta annuala dal concern d'autos VW.
En ses rapport sa basa Oxfam sin datas da banca Credit Suisse sco era sin las stimaziuns da facultad da la revista americana Forbes.
RR novitads 06:00